KIRJALLINEN KYSYMYS E-1737/99 esittäjä(t): Camilo Nogueira Román (Verts/ALE) komissiolle. Galician kiinteää yhdyskuntajätettä koskeva jätehuoltohanke ja Vilaboan kuljetusasema.



Virallinen lehti nro 170 E , 20/06/2000 s. 0086 - 0087



KIRJALLINEN KYSYMYS E-1737/99 esittäjä(t): Camilo Nogueira Román (Verts/ALE) komissiolle (1. lokakuuta 1999) Aihe: Galician kiinteää yhdyskuntajätettä koskeva jätehuoltohanke ja Vilaboan kuljetusasema Galician kiinteää yhdyskuntajätettä koskevalle Sogama-jätehuoltohankeelle(1) on vahvistettu rahoitussuunnitelma, joka kattaa 155 238 273 ecua vuosiksi 19971999. Tästä määrästä 54,88 prosenttia rahoitetaan julkisista varoista (josta koheesiorahaston osuus on 85 %) ja 45,12 prosenttia yksityissektorilta tulevista varoista. Hankesuunnitelmassa korostetaan jätemäärien minimointia sekä jätteiden kierrätystä ja uudelleenkäyttöä, mutta tosiasiassa hankkeen ensisijaisena tavoitteena on jätteiden polttaminen, johon tarvitaan suuria investointeja. Sogama-hankkeella edistetään jätemäärien kasvua, eikä se liity muihin Galician julkisiin aluesuunnitteluhankkeisiin, jotka perustuvat jätemäärien vähentämiseen, jätteiden kierrätykseen ja uudelleenkäyttöön. Vilaboan kuljetusasema, joka ei alunperin kuulunut hankkeeseen, aiotaan sijoittaa laaksoon, jossa on erityisen hyvä asuinympäristö. Galician hallitsevan puolueen johto valitsi tämän laakson kuljetusaseman sijoittamispaikaksi ainoastaan poliittisista syistä. Kuljetusaseman rakentaminen merkitsee kestämätöntä rasitetta Vilaboan kunnalle ja ympäristölle, varsinkin kun vielä Vigon ja Pontevedran kaupungit tulevat käyttämään sitä. Mitä komissio aikoo tehdä sen estämiseksi, että Sogama-hanke toteutetaan näillä ehdoilla ja että Vilaboan kuljetusasema rakennetaan? (1) EYVL C 244, 27.8.1999, s. 11. Michel Barnierin komission puolesta antama vastaus (9. marraskuuta 1999) Koheesiorahaston rahoittama, Sogama-hankkeen nimellä tunnettu hanke nro 97/11/61/047 kuuluu Galician itsehallintoalueen kiinteää yhdyskuntajätettä koskevaan jätehuoltosuunnitelmaan, jolla pyritään korjaamaan alueen puutteellista jätehuoltotilannetta pitkällä aikavälillä. Mainitun suunnitelman erityistavoitteiden saavuttamiseksi aluehallitus on laatinut ohjelman, jolla pyritään kiinteän yhdyskuntajätteen minimointiin, uusiokäyttöön, valikoivaan keräämiseen ja kierrätykseen ja jota täydennetään kansalaisten tietoisuutta lisäävillä toimenpiteillä. Sogama-suunnitelmaan sisältyy joukko monimutkaisia laitteistoja, joiden toteuttaminen olisi vaikeaa ilman yhteisön rahoitustukea. Espanjan viranomaiset vastaavat muiden kokonaissuunnitelman tavoitteiden saavuttamiseksi suunniteltujen toimien toteutuksesta, ja heidän vastuullaan on myös integroida kokonaisuuteen muut hankkeet tai aloitteet, joiden voi olettaa edistävän suunnitelman loppuun saattamista. Komissio on kuitenkin asettanut maksuerien maksamisen ehdoksi sen, että hankkeen vastuuhenkilöt esittävät komissiolle säännöllisin väliajoin koko ohjelmaa koskevan väliraportin. Vilaboan kuljetusasema puolestaan on alusta alkaen ollut niiden komissiolle yhteisrahoitusta varten esitettyyn hankkeeseen kuuluvien yhdeksän suunnitellun aseman joukossa, joiden sijainnin päättivät hankkeesta vastuussa olevat viranomaiset. Komissio on hankkeen tutkinut ja hyväksynyt tehtyään sitä koskevan taloudellisen ja sosiaalisen kustannus-hyötyarvion ja arvioituaan sen yhteensopivuuden muiden yhteisöpolitiikkojen kanssa, erityisesti ympäristöasioissa. Komissio katsoo, ettei Sogama-hanketta eikä Vilaboan kuljetusaseman rakentamista ole syytä pysäyttää, kunhan kaikkia koheesiorahastosta 16 päivänä toukokuuta 1994 annetussa neuvoston asetuksessa (EY) 1164/94 (1) vaadittuja edellytyksiä noudatetaan. (1) EYVL L 130, 25.5.1994.